সরকারের দোষ না খুঁজে জনগণের পাশে দাঁড়ান
তথ্যমন্ত্রী ড. হাছান মাহমুদ বলেন, দেশের এক- তৃতীয়াংশের বেশি মানুষকে সরকার এই সংকটকালীন সহায়তা দিচ্ছে। কিন্তু বিএনপি জনগণের পাশে না দাঁড়িয়ে বিদেশি লবিস্টদের পেছনে লাখ লাখ ডলার খরচ করছে। দলটিকে ঘরে বসে সরকারের দোষ না খুঁজে জনগণের পাশে দাঁড়ানোর আহ্বান জানান তথ্যমন্ত্রী। গতকাল সোমবার দুপুরে রাজধানীর মিন্টু রোডের সরকারি বাসভবন থেকে দেওয়া ভিডিও বক্তব্যে বিএনপির উদ্দেশে তিনি এ কথা বলেন।
তথ্যমন্ত্রী আরো বলেন, যখন স্কুল ছুটি দেওয়ার প্রয়োজন ছিল দেওয়া হয়েছে। যখন যেখানে লকডাউন প্রয়োজন দেওয়া হয়েছে। জনগণকে এই ভাইরাস সম্পর্কে সচেতন করার জন্য সরকারের পক্ষ থেকে নানাবিধ পদক্ষপে গ্রহণ করা হয়েছে।
হাছান মাহমুদ বলেন, প্রধানমন্ত্রী শেখ হাসিনা ২৫ মার্চ জাতির উদ্দেশে ভাষণ দিয়ে জনগণের প্রতি যে আহ্বান জানিয়েছেন, জনগণ সে আহ্বানে সাড়া দিয়ে কার্যত ঘরের মধ্যেই অবস্থান করছেন।
মন্ত্রী বলেন, বাংলাদেশে এখনো অনেক দেশের থেকে অবস্থা ভালো আছে। তাই বলে সরকার প্রশান্তির ঢেকুর তুলছে না। সরকার যেকোনো পরিস্থিতির জন্য প্রস্তুতি গ্রহণ করেছে।